མིའི་སྤྱི་ཚོགས་ནང་དངུལ་དང་།སྤྱི་ཚོགས་ཀྱི་གོ་གནས།ཕྱིའི་སྣང་ཚུལ་བཅས་ལ་བརྟེན་ནས་དོ་སྣང་ཤུགས་ཆེན་པོ་ཞིག་སླེབས་ཀྱི་ཡོད་པར་ཐེ་ཚོམ་མེད།འོན་ཀྱང་དོ་སྣང་དེའི་ཡུལ་ངོ་མ་དེ་གང་ཡིན་ནམ།མི་དེ་དག་ང་ཚོའི་བློས་ཐུབ་ཀྱི་གྲོགས་པོ་མ་ཡིན་པར།དེ་ལས་ལྡོག་སྟེ།ང་ཚོའི་དངུལ་དང་གནས་བབ་།ཡང་ན་ཕྱིའི་རྣམ་པ་བཅས་ཀྱི་གྲོགས་པོ་ཡིན་སྲིད།དེས་ན།ནམ་ཞིག་ང་ཚོའི་རྒྱུ་ནོར་ཉམས་རྒུད་དུ་ཕྱིན་པ་ན་གང་ཡོང་གི་རེད་དམ།གལ་སྲིད་ང་ཚོའི་ཕྱིའི་རྣམ་པ་ཉམས་པའམ་ང་ཚོའི་དངུལ་བརླག་སྟོར་ཤོར་ན་གང་ཡོང་གི་རེད་དམ།ང་ཚོར་དགོས་མཁོ་ཆེ་བའི་སྐབས་དེར་གྲོགས་པོ་དེ་དག་ད་དུང་རང་འཇགས་གནས་ཀྱི་རེད་དམ་ཡང་ན་ཡལ་འགྲོ་གི་རེད།ཉེན་ཁ་ནི་གྲོགས་པོ་དེ་རིགས་མྱུར་དུ་མི་སྣང་བར་འགྱུར་ངེས།ལྷད་མེད་པའི་མཛའ་འབྲེལ་ནི་ཡིད་ཆེས་དང་བརྩེ་བ་རྨང་གཞིར་བྱས་ནས་ཡོང་ཐུབ་པའི་གནད་དོན་གསལ་པོ་ཞིག་ཡིན་ཞིང་།ཕན་ཚུན་གཉིས་མོས་ཀྱི་སེམས་ཁུར་དང་གུས་བརྩིའི་ཚོར་བ་ཞིག་ཡོད་པའི་སྐབས་འབའ་ཞིག་ལ་མངོན་དུ་འགྱུར་ཐུབ།དེར་བརྟེན་གཅིག་པུའམ་ཁེར་རྐྱང་གི་ཚོར་བ་ལ་གཉེན་པོ་བྱེད་མཁན་ཡིད་ཆེས་དང་བྱམས་སེམས་ཀྱི་ཚོར་བ་རྣམས་ཕྱི་རོལ་གྱི་རྐྱེན་གཞན་འབའ་ཞིག་ལས་ཡོང་གི་མེད་ལ།མཛའ་འབྲེལ་གྱི་ཕྱིའི་རྣམ་པ་ལ་བརྟེན་ནས་ཀྱང་ཡོང་གི་མེད།འོན་ཀྱང་གཞན་སེམས་ཅན་ལ་དམིགས་པའི་སོ་སོའི་སེམས་ཁུར་དང་གུས་བརྩིའི་སྤྱོད་ཚུལ་ལ་བརྟེན་ནས་ཡོང་གི་ཡོད།དེ་ཚོའི་མཐར་ཐུག་གི་འབྱུང་ཁུངས་ནི་ང་ཚོའི་སེམས་རྒྱུད་ལ་ཡོད།